Patru traficanți care din 2023 până în prezent au vândut canabis consumatorilor din județele Neamț, Suceava, Botoșani și Iași, în special copiilor, au fost reținuți de polițiști și de procurorii DIICOT.
Procurorii Direcției de Investigare a Infracțiunilor de Criminalitate Organizată și Terorism – Biroul Teritorial Neamț au dispus reținerea a patru inculpați (unul aflat sub măsura controlului judiciar într-o altă cauză), cercetați pentru săvârșirea infracțiunilor de trafic de droguri de risc, în formă continuată și deținere fără drept de droguri de risc, în vederea consumului propriu.
Anchetatorii au făcut cinci percheziții
Anchetatorii au probe că, în perioada 2023 - mai 2024, în mod repetat, inculpații au deținut, intermediat și comercializat direct diferite cantități de canabis către consumatori, inclusiv minori, din județele Neamț, Suceava, Botoșani și Iași.
Unul dintre inculpați a fost prins în flagrant joi pe raza municipiului Târgu Neamț, în timp ce transporta cantitatea de circa 3 kilograme canabis destinată comercializării.
În urma a cinci percheziții domiciliare efectuate pe raza județelor Neamț și Suceava au fost identificate și ridicate cantități de droguri de risc (canabis), grindere, cântare electronice, medii de stocare a datelor, sume de bani în lei, precum și alte mijloace de probă.
Vineri a fost sesizat judecătorul de drepturi și libertăți din cadrul Tribunalului Neamț cu propunerea de arestare preventivă pentru o perioadă de 30 de zile a celor patru inculpați.